Bankhoof geskors ná uitlatings oor klimaatsveranderingFoto bloot ter illustrasie. (William Bossen / Unsplashed) Die HSBC-bank in Londen, Brittanje, het sy hoof van verantwoordelike beleggings geskors nadat hy waarskuwings oor klimaatsverandering tydens ’n voorlegging oor die onderwerp as “onbelangrik” bestempel het. Stuart Kirk het die betrokke voorlegging, Waarom beleggers nie oor klimaatsrisiko’s bekommerd moet wees nie, tydens die Moral Money-konferensie gemaak wat verlede week deur die nuusplatform Financial Times aangebied is. Kirk het in sy voorlegging glo uitlatings soos “wie gee om?” gemaak en gesê “daar is altyd die een of ander swaap wat my meer oor die einde van die wêreld vertel”. Hy het glo ook skyfies gewys wat waarskuwings oor klimaatsverandering as “ongegrond, skril, partydig, selfdienend en apokalipties” afmaak en gesê dat dié soort waarskuwings “altyd verkeerd” is. Daar word beweer dat Kirk ook amptenare van die Verenigde Nasies en die Bank van Engeland daarvan beskuldig het dat hulle die finansiële risiko’s van klimaatsverandering “oorbeklemtoon”. “Wie gee om as Miami oor 100 jaar ses meter onder die water is? Amsterdam is al eeue lank ses meter onder die water en dit is ’n lieflike plek,” het hy luidens ’n berig deur Financial Times gesê. Die bank wou nie bevestig of Kirk wel geskors is nie, maar het wel op die sakeplatform LinkedIn gesê dat die opmerkings nie met HSBC se strategie strook of die siening van die senior bestuur weerspieël nie. “Ons doelwit is om die voorste bank te wees wat die globale ekonomie in die oorgang na ’n groen ekonomie ondersteun.” HSBC en sy eweknieë het die afgelope tyd onder hewige druk van aktivistegroepe gebuk gegaan oor hul voortgesette finansiering van projekte wat as skadelik vir die omgewing beskou word, soos die ontginning van fossielbrandstof. “Beleggers en kliënte moet tereg die bank se beloftes oor klimaatsverandering bevraagteken en ondersoek, waaronder sy olie- en gasbeleid, wat binnekort bekend gemaak word,” het Beau O’Sullivan, senior kampvegter by die aktivistegroep Bank on our Future, in ’n verklaring gesê. Kirk sal na bewering geskors bly terwyl die bank die voorval ondersoek.